स्याङ्जा–२ र बाजुरामा मतगणना गर्न कांग्रेसका वरिष्ठ नेता पौडेलको आग्रह
नेपाली कांग्रेसले स्याङ्जा क्षेत्र नं. २ र बाजुराको मतगणना गर्न निर्वाचन आयोगलाई आग्रह गरेको छ ।
काठमाडौं, मङ्सिर १३ गते । नेपाली कांग्रेसले स्याङ्जा क्षेत्र नं. २ र बाजुराको मतगणना गर्न निर्वाचन आयोगलाई आग्रह गरेको छ । मङ्गलबार कांग्रेसका वरिष्ठ नेता रामचन्द्र पौडेल, उपसभापति तथा स्याङ्जा क्षेत्र नं. २ मा कांग्रेसको तर्फबाट उम्मेदवार धनराज गुरुङ, नेता प्रदीप पौडेललगायतको टोली निर्वाचन आयोग पुगेर स्याङ्जा -२ को मतगणना सुरु गर्न आग्रह गर्नुभएको हो । त्यस्तै, बाजुराको पनि मतगणना गर्न आग्रह गरिएको छ । कांग्रेस नेताहरुले प्रमुख निर्वाचन आयुक्त दिनेशकुमार थपलिया र आयुक्तहरुलाई भेट गरी मतगणना सुरु गर्न आग्रह गर्नुहुँदै ज्ञापनपत्र बुझाउनुभएको छ । प्रमुख निर्वाचन आयुक्तसँगको भेटपछि सञ्चारकर्मीहरुसँग संक्षिप्त कुराकानी गर्नुहुँदै कांग्रेसका वरिष्ठ नेता पौडेलले आयोगलाई तुरुन्त मतगणना कार्य सुरु गर्न आग्रह गरिएको जानकारी दिनुभयो । स्याङ्जा-२ मा विधिवत् रूपमा निर्वाचन सम्पन्न भएको भन्दै मतगणना रोक्नु आवश्यक नभएको उहाँको धारणा छ । निर्वाचनको समय अवधिभर कुनै पनि घटना नभएको जिकिर गर्नुहुँदै वरिष्ठ नेता पौडेलले छानबिन समिति गठन गर्नु गलत भएको बताउनुभयो । बाजुरामा पनि तुरुन्त मतगणना गर्नुपर्ने उहाँको भनाइ छ ।कांग्रेसका वरिष्ठ नेता पौडेलले भन्नुभयो, ‘‘अनधिकृत कमिटी बनाएर फेरि अर्को खेल खेल्न खोजेको हो कि ? भन्ने लाग्यो । छानबिन समिति पठाएको नै गलत भयो । ५ बजेभित्र मतदान सम्पन्न भइसकेपछि त्योभित्र भएको घटनामा छानबिन गर्ने हो । त्योभित्र केही घटना भएको छैन र केही भएको छैन । कसैले बतासे उजुर गर्दैमा मतगणना रोक्नु हुँदैनथ्यो । यो गलत भएको छ । तुरुन्त मतगणना होस् । त्यसै गरेर बाजुरामा पनि तुरुन्त मतगणना होस् ।’’स्याङ्जा २ मा कांग्रेसका तर्फबाट उम्मेदवार रहनुभएका कांग्रेस उपसभापति धनराज गुरुङले निर्वाचन अधिकृतले समेत निर्वाचनमा धाँधली नभएको र कुनै पनि बुथ कब्जा नभएको राय दिइसकेकाले निर्वाचन आयोगले मतगणना सुरु गर्नुपर्ने बताउनुभयो । उहाँले स्याङ्जा २ मा शान्तिपूर्ण रूपमा मतदान भएको जानकारी दिनुभयो ।‘‘नियम, कानुनबमोजिम, निर्वाचन ऐन निर्वाचन निर्देशिका बमोजिम निर्वाचन सम्पन्न भएको थियो र बुथमा सबै दलका प्रतिनिधि बिहान ७ बजेदेखि बेलुका ५ बजेसम्म बसेर मतदान गराउनुभयो । मुचुल्का उठाएर, सहीछाप लगाएर मतपेटिकाहरू मत गणनास्थलमा ल्याएर, त्यहाँ पनि मतपेटिकाहरू थन्क्याउने र अन्तिममा मुचुल्का उठाएर त्यसमा कांग्रेस,एमालेलगायत सबै दलले सही गरेको अवस्था छ ।,’’ कांग्रेस उपसभापति गुरुङले भन्नुभयो, ‘‘त्यसपछि निर्वाचन अधिकृतले समेत आफ्नो किटानी रायमा त्यहाँ तत् तत् ठाउँमा कुनै धाँधली नभएको, कुनै पनि बुथ कब्जा नभएको र कुनै पनि अशान्ति नभएको भनेर किटानी राय दिइसकेको अवस्थामा निर्वाचन आयोगले आजसम्म मतगणना नगरिदिएकोमा विशेष ध्यानाकर्षण गराएका छौँ ।’’उहाँले निर्वाचन आयोगले निर्वाचन अधिकृतलाई मतगणना गर्न निर्देशन दिने विश्वास व्यक्त गर्नुभयो ।   